VSRS Sklep X DoR 127/2024-5
Sodna praksa Vrhovnega sodišča, 2025-03-19

Peter Golob (preds.), dr. Erik Kerševan (poroč.), Brigita Domjan Pavlin

predlog za dopustitev revizije - upravni postopek - pravni interes za pritožbo - zavrženje pritožbe - ugoditev predlogu za dopustitev revizije

Revizija se dopusti glede vprašanja: "Ali je obstoj pravnega interesa procesna predpostavka za pritožbo po ZUP, čeprav tega zakon izrecno ne predpisuje, hkrati pa izrecno zahteva, da lahko pritožbo izključi zgolj zakon (prvi odstavek 13. člena ZUP), in posledično, ali sme upravni organ brez izrecne zakonske podlage, ampak na podlagi (smiselne) uporabe 2. točke prvega odstavka 129. člena ZUP zavreči pritožbo zaradi odsotnosti pravnega interesa, čeprav procesne predpostavke za pritožbo ZUP ureja v 240. in 246. členu, med njimi pa ni pravnega interesa?"

"Ali je obstoj pravnega interesa procesna predpostavka za pritožbo po ZUP, čeprav tega zakon izrecno ne predpisuje, hkrati pa izrecno zahteva, da lahko pritožbo izključi zgolj zakon (prvi odstavek 13. člena ZUP), in posledično, ali sme upravni organ brez izrecne zakonske podlage, ampak na podlagi (smiselne) uporabe 2. točke prvega odstavka 129. člena ZUP zavreči pritožbo zaradi odsotnosti pravnega interesa, čeprav procesne predpostavke za pritožbo ZUP ureja v 240. in 246. členu, med njimi pa ni pravnega interesa?"

1. Ministrstvo za finance (v nadaljevanju toženka) je s sklepom, št. DT-499-29-523/2021-4 z dne 27. 5. 2022, zavrglo tožničino pritožbo zoper začasni sklep Finančne uprave Republike Slovenije, št. DT 0610-4371/2020-17 z dne 18. 10. 2021, za zavarovanje izpolnitve davčne obveznosti (v nadaljevanju začasni sklep), ker je ocenilo, da tožnica zanjo ni več imela pravnega interesa.

2. Upravno sodišče Republike Slovenije (v nadaljevanju Upravno sodišče) je z izpodbijano sodbo tožničino tožbo kot neutemeljeno zavrnilo. V obrazložitvi je pritrdilo toženki, da tožnica za izpodbijanje začasnega sklepa v pritožbenem postopku ni več imela pravnega interesa, ker ta takrat ni več veljal. Odločitev je oprlo na 2. točko prvega odstavka v zvezi z drugim odstavkom 129. člena Zakona o splošnem upravnem postopku (v nadaljevanju ZUP), za katerega je presodilo, da se uporablja tudi v pritožbenem postopku.

3. Tožnica (v nadaljevanju predlagateljica) je na Vrhovno sodišče vložila predlog za dopustitev revizije po 367.b členu Zakona o pravdnem postopku (v nadaljevanju ZPP) v zvezi s prvim odstavkom 22. člena Zakona o upravnem sporu (v nadaljevanju ZUS-1) in predlagala, naj Vrhovno sodišče dopusti revizijo zoper izpodbijano sodbo zaradi dveh pomembnih pravnih vprašanj.

4. Predlog za dopustitev revizije je delno utemeljen.

5. Vrhovno sodišče je ugotovilo, da so pogoji za dopustitev revizije iz prvega odstavka 367.a člena ZPP glede vprašanja, navedenega v izreku tega sklepa, izpolnjeni, zato je revizijo na podlagi tretjega odstavka 367.c člena ZPP dopustilo. O tem, ali se pritožba v upravnem postopku lahko zavrže, če pritožnik zanjo nima pravnega interesa in če da, na kateri pravni podlagi, namreč sodna praksa Upravnega sodišča ni enotna. Odgovor na to vprašanje (s katerim bo lahko Vrhovno sodišče nadgradilo svoja dosedanja stališča v sodbah X Ips 353/2013 z dne 2. 10. 2014 in X Ips 30/2017 z dne 11. 6. 2019) je tako pomemben za zagotovitev pravne varnosti in enotne uporabe prava.

6. V preostalem delu Vrhovno sodišče revizije ni dopustilo, ker za to niso izpolnjeni zakonski pogoji.

7. Senat Vrhovnega sodišča je odločitev sprejel soglasno.

Zakon o splošnem upravnem postopku (1999) - ZUP  - člen 13, 13/1, 129, 129/1, 129/1-2, 240, 246

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.